汤显祖
达奚司空立南海王庙门外
司空暹罗人，面手黑如漆。
华风一来觐，登观稍游逸。
戏向扶胥口，树两波罗蜜。
欲表身后奇，愿此得成实。
树毕顾归舟，冥然忽相失。
虎门亦不远，决撇去何疾。
身家隔胡汉，孤生长此毕。
犹复盼舟影，左手翳西日。
嗔匈带中裂，咙气喷溢。
立死不肯僵，目如望家室。
塑手一何似，光景时时出。
墟人递香火，阴风吹崒峍。
上有南海王，长此波臣秩。
幽情自相附，游魂知几驲。
至今波罗树，依依两蒙密。
波声林影外，檐廊暝萧瑟。